Det er 78 år siden, Tyskland tog Danmark på sengen og påbegyndte en besættelse, der skulle vare i mere end fem år. Den 9. april blev Danmark officielt en del af Anden Verdenskrig. Men selv om det efterhånden er mange år siden, bliver dagen stadig mindet flere steder i Nordjylland. Mandag morgen var der således også en højtidelighed på Almen Kirkegaard i Aalborg, hvor Kornet Frode Munch Vesterby, blev mindet. Frode Munch Vesterby fra Aalborg var en af de første danske soldater, der faldt i de korte kamphandlinger den 9. april, inden Danmark overgav sig og i stedet forsøgte at samarbejde med tyskerne. Derfor bliver han hvert år mindet på sin dødsdag med en kransenedlæggelse og en mindetale. - For at kende dig selv, skal du kende det, du kommer fra. Dermed har historien utroligt stor betydning. Jeg fornemmer i hvert fald med 9. april, at der har været nogle tendenser til, at folk har spurgt, om det er nødvendigt at markere Danmarks besættelse og befrielse. Men i de senere år er der kommet mere interesse og mere opmærksomhed, ikke mindst blandt de yngre, sagde oberst Keller Nielsen, der holdt mindetalen i år. Efterfølgende var der morgenbord på Aalborg Forsvars- og Garnisonsmuseum på Skydebanevej.

Referat:
Frode Munch fra Aalborg var den første soldat, der faldt i kamp, da Tyskland invaderede Danmark under Anden Verdenskrig for 78 år siden. Mandag blev han mindet.